Talle skilpaaie, dolfyne, dood in see gevindJong Olive Ridley-seeskilpaaie soortgelyk aan dié wat onlangs dood aan die kus van die Stille Oseaan in Guatemala gevind is. (Foto: AFP / Asit Kumar / 2018) Tientalle skilpaaie, dolfyne en ander mariene spesies is onverklaarbaar dood aan die kus van die Stille Oseaan in Guatemala gevind. ŉ Amptelike ondersoek is nou deur owerhede van stapel gestuur om te bepaal wat tot dié vrektes gelei het. Die nasionale raad van beskermde gebiede in dié land sê dat tot 65 skilpaaie, waarvan die meeste tot die Olive Ridley-seeskilpadspesie behoort, en 14 dolfyne vroeër die week dood aangetref is. Die raad het egter nie gesê waar presies die dooie diere gevind is nie. Amptenare by die raad meen die sterftes kon veroorsaak word deur swaar reën die afgelope paar dae, wat dalk giftige materiale van die vasteland na die see vervoer het. Ondersoekers kyk ook of industriële visvang in dié gebied dalk ŉ rol kon speel. Plaaslike kenners van Guatemala sal nou die diere se oorskot bestudeer om vas te stel wat die vrektes veroorsaak het. Plaaslike amptenare en vrywilligers het vandeesweek gesoek of nog dooie spesies gevind kan word. Dit is al inligting wat in dié stadium oor die voorval beskikbaar is. Volgens die internasionale webblad Sea Turtle Conservancy het die VSA die Olive Ridley-seeskilpadspesie as bedreig gelys. Internasionaal word dié skilpaaie deur die Internasionale Unie vir Natuurbewaring as “kwesbaar” gelys, wat beteken dat die spesie die risiko loop om in die toekoms in die natuur uitgewis te word. Dié skilpaaie, wat tot sowat 70 cm groot word, woon in die tropiese en subtropiese waters van die Stille-, Indiese- en Atlantiese Oseaan. Die stroping van volwasse skilpaaie en eiers, gevalle waar die skilpaaie in kommersiële vissernette beland, asook die verlies aan broeiplek is die grootste bedreigings vir die Olive Ridley-seeskilpad.